b'\n_START_ARTICLE_\nMiran Svetina\n_START_SECTION_\n\xc5\xbdivljenjepis\n_START_PARAGRAPH_\nMiran Svetina se je rodil o\xc4\x8detu Lovru in materi Dragi, roj. Oro\xc5\xbeen. Med letoma 1925 in 1929 je obiskoval osnovno \xc5\xa1olo v Zagrebu, nato pa se je dru\xc5\xbeine preselila v Beograd, kjer je kasneje obiskoval gimnazijo in tam leta 1937 tudi maturiral. Nato je v Beogradu \xc5\xa1tudiral pravo. Diplomiral je leta 1949 v Ljubljani._NEWLINE_Med drugo svetovno vojno je bil junija 1942 aretiran in februarja 1943 poslan na prisilno delo v Beograd. Avgusta 1944 je pobegnil in se pridru\xc5\xbeil OF, kjer je postal aktivist, zadol\xc5\xbeen za mobilizacijo slovenskih izseljencev v Srbijo. Od decembra 1944 do marca 1945 je bil propagandist v V\xc5\xa0 NOV in POJ, nato pa do osvoboditve knji\xc5\xbeni\xc4\x8dar general\xc5\xa1taba JLA. Takrat je uredil prvo slovensko \xc5\xa1tevilko voja\xc5\xa1ke revije Front. Maja 1945 je bil preme\xc5\xa1\xc4\x8den h komandi mesta Maribor kot na\xc4\x8delnik Agitpropa._NEWLINE_Po vojni se je posvetil delu v razvoju ribi\xc5\xa1tva. Med letoma 1953\xe2\x80\x9361 je bil pomo\xc4\x8dnik direktorja in vodja ribi\xc5\xa1kega oddelka uprave dr\xc5\xbeavnih lovi\xc5\xa1\xc4\x8d Slovenije, od leta 1961 je bil tajnik in nato pomo\xc4\x8dnik direktorja ter vodja vivarija v In\xc5\xa1titutu za biologijo na univerzi v Ljubljani. Med letoma 1952\xe2\x80\x9360 je bil tudi podpredsednik Ribi\xc5\xa1ke zveze Slovenije, v letih 1955\xe2\x80\x9360 \xc4\x8dlan izvr\xc5\xa1nega odbora zdru\xc5\xbeenja sladkovodnega ribi\xc5\xa1tva Jugoslavije. Med letoma 1954 in 1963 je bil \xc4\x8dlan, podpredsednik in predsednik komiteja za sladkovodno ribi\xc5\xa1tvo generalnega sveta za ribi\xc5\xa1tvo v Sredozemlju pri FAO v Rimu, od 1960 je \xc4\x8dlan evropske posvetovalne komisije za sladkovodno ribi\xc5\xa1tvo._NEWLINE_Leta 1955 je bil pobudnik in organizator prve nasaditve lipana (Thymallus thymallus) v kra\xc5\xa1ke vode (Obrh, Unec). V letih 1956 in 1957 je sodeloval pri poskusnih nasaditvah sulca (Hucho hucho) v Franciji, Belgiji, na \xc5\xa0vedskem in v \xc5\xa0vici. Ti poskusi so povsod, razen v Belgiji, uspeli._NEWLINE_Ribi\xc5\xa1ka zveza Slovenije je Svetino leta 1960 odlikovala z redom I. stopnje, ve\xc4\x8d tujih ribi\xc5\xa1kih organizacij pa ga je  imenovalo za \xc4\x8dastnega \xc4\x8dlana. Svetinovo javno in strokovno delo je usmerjeno v razvoj sladkovodnega ribi\xc5\xa1tva, terminologije in ihtiologije. Na to temo je napisal ve\xc4\x8d knjig tako v sloveniji, kot tudi v tujini.'